b'\n_START_ARTICLE_\nGreipfrutinis citrinmedis\n_START_SECTION_\nAugal\xc5\xb3 morfologija\n_START_PARAGRAPH_\nSavo t\xc4\x97vyn\xc4\x97je medis u\xc5\xbeauga iki 6-15 m auk\xc5\xa1\xc4\x8dio, Lietuvoje - tik 1-2 m._NEWLINE_\xc5\xbdydi vasario\xe2\x80\x93baland\xc5\xbeio, pakartotinai - rugs\xc4\x97jo\xe2\x80\x93spalio m\xc4\x97n. \xc5\xbdiedai su 3-5 vainiklapiais, apie 30 mm skersmens, kvap\xc5\xabs. Vaisiai - greipfrutai.\n_START_SECTION_\nKilm\xc4\x97 ir pavadinimas\n_START_PARAGRAPH_\nLaukini\xc5\xb3 greipfrut\xc5\xb3 forma neaptikta. Jie kil\xc4\x99 i\xc5\xa1 Amerikos \xc5\xa1ilt\xc5\xb3 \xc5\xa1ali\xc5\xb3, ten j\xc5\xb3 daugiausiai ir auginama. Pirm\xc4\x85 kart\xc4\x85 augalas pamin\xc4\x97tas apie 1750 m. Barbadose. Manoma, kad jis sukurtas kry\xc5\xbeminant did\xc4\xafj\xc4\xaf citrinmed\xc4\xaf (Citrus maxima) su apelsininiu citrinmed\xc5\xbeiu (Citrus aurantium). \xc4\xae Florid\xc4\x85 (JAV) atve\xc5\xbetas 1823 m._NEWLINE_1905 m., kry\xc5\xbeminant greipfrutin\xc4\xaf citrinmed\xc4\xaf, sukurtas tangelinis citrinmedis (Citrus\xc3\x97tangelo) (angl. tangelo), 1931 m. \xe2\x80\x93 mineola (angl. minneola), 1984 m. \xe2\x80\x93 hibridas, angli\xc5\xa1ku pavadinimu \xc5\xbeinomas kaip sweetie. Mineolos ir Sweetie lietuvi\xc5\xa1ki pavadinimai dar nesukurti \xe2\x80\x93 j\xc5\xb3 n\xc4\x97ra Lietuvos termin\xc5\xb3 banke ._NEWLINE_Ma\xc5\xbedaug iki 1830 met\xc5\xb3 botanikai greipfrutinio citrinmed\xc5\xbeio neskyr\xc4\x97 nuo did\xc5\xbeiojo citrinmed\xc5\xbeio (Citrus maxima), bet apie 1830 m. greipfrutiniam citrinmed\xc5\xbeiui dav\xc4\x97 pavadinim\xc4\x85 Citrus paradisi. Tik apie 1940 m. buvo nustatyta, kad greipfrutinis citrinmedis yra hibridas, tod\xc4\x97l botaninis jo pavadinimas buvo pakeistas \xc4\xaf Citrus\xc3\x97paradisi.\n_START_SECTION_\nPanaudojimas\n_START_PARAGRAPH_\nLietuvoje auginamas kaip dekoratyvinis augalas sod\xc5\xb3 oran\xc5\xbeerijose, \xc5\xa1viesiose patalpose, kambariuose._NEWLINE_Greipfrut\xc5\xb3 \xc5\xbeieveli\xc5\xb3 eterinis aliejus nuo seno \xc5\xbeinomas d\xc4\x97l savo aromato ir yra naudojamas aromoterapijoje.\n_START_SECTION_\nS\xc4\x85veika su vaistais\n_START_PARAGRAPH_\nPalyginus nesenai su\xc5\xbeinota, kad greipfrutai ir j\xc5\xb3 sultys s\xc4\x85veikauja su vaistais, neretai stiprindami vaist\xc5\xb3 veikli\xc5\xb3j\xc5\xb3 med\xc5\xbeiag\xc5\xb3 veikim\xc4\x85. Greipfrutuose yra naringino ir bergamotino (angl. bergamottin), kurie inhibuoja citochromo P450 izoform\xc4\x85 CYP3A4 kepenyse. D\xc4\x97l \xc5\xa1io baltymo slopinimo greipfrutai stiprina buspirono (Buspar, angl. buspirone), kofeino, keleto statino (angl. statin) darini\xc5\xb3 (pvz., simvastatino), terfenadino (angl. terfenadine), felodipino (angl. felodipine), nifedipino (angl. nifedipine), verapamilo, estradiolio, takrolimo (angl. tacrolimus), dekstrometorfano (angl. dextromethorphan), benzodiazepin\xc5\xb3 (angl. benzodiazepines), ciklosporino (angl. ciclosporin ar cyclosporine) veikim\xc4\x85 . \xc5\xa0is nepageidautinas greipfrut\xc5\xb3 poveikis buvo aptiktas tiriant kelet\xc4\x85 mir\xc4\x8di\xc5\xb3 d\xc4\x97l vaist\xc5\xb3 perdozavimo.'